**NOTA DE PRENSA**

**Comeza a rodaxe de *Motel Valkirias*, serie feminina producida por CTV e SPi que se desenvolve na fronteira galego-portuguesa**

**É unha *dramedia*, con tintes de *thriller*, que ao longo de oito capítulos mestura drama, suspense, emoción e humor**

**Coa participación de TVG e RTP e o apoio da Xunta de Galicia e a Deputación de Ourense, pretende converterse na primeira serie deste xénero e en galego dunha recoñecida plataforma de *streaming***

*Santiago de Compostela, 17 de xaneiro de 2022 (Vía Láctea Comunicación)*

As produtoras CTV (Galicia) e SPi (Portugal) inician hoxe luns, 17 de xaneiro, a rodaxe de **“Motel Valkirias”**, unha serie creada por **Ghaleb Jaber Martínez** e escrita con **Patrícia Müller**, dirixida por **Álex Sampaio** e **Jorge Queiroga**, e distribuída por Onza Distribution. A produción audiovisual realízase coa participación de Televisión de Galicia (TVG) e Radio e Televisión de Portugal (RTP) e conta co apoio da Xunta de Galicia, Deputación de Ourense, Xacobeo 21-22 e Câmara Municipal de Montalegre.

A serie foi presentada hoxe polo *showrunner* da serie e de CTV, **Ghaleb Jaber Martínez**; o *managing director* de SPI, **José Amaral**; o director da Axencia Galega das Industrias Culturais (AGADIC) da Xunta de Galicia, **Jacobo Sutil**; o director da área de Contidos de CRTVG, **Fernando R. Ojea**; o director de Contidos de RTP1, **Jose Fragoso**; e o director de CTV, **Xosé Arias**.

Cun *tagline* inquietante [Que estarías disposto a facer para conseguir máis dun millón de euros?], **Motel Valkirias** é unha *dramedia* feminina, con tintes de *thriller*, ambientada nun motel transfronteirizo entre Galicia e Portugal, que se desenvolverá ao longo de oito capítulos de cincuenta minutos de duración, gravada en galego e portugués. A serie, na que se mestura drama, suspense, emoción e humor, quere converterse na primeira produción deste xénero dunha recoñecida plataforma audiovisual, onde tamén se situará como a primeira serie en galego*.* CTV foi pioneira en dar o seu apoio ás linguas cooficiais creando a serie en galego “O sabor das margaridas”, emitida en Netflix, seguindo os parámetros actuais que se están a desenvolver na futura Ley General de Comunicación Audiovisual.

A sinopse da serie sinala que tres mulleres con problemas económicos e persoais crúzanse de forma fortuíta cun cliente do **Motel Valkirias** que transporta unha valiosa mercadoría. Así é como Lucía –unha nai separada que foxe de seu home–, Eva –unha actriz en declive– e Carolina –a propietaria do establecemento en bancarrota– se unen para roubar o botín. Pero o que non saben as tres mulleres é que a mercadoría pertence a unha perigosa banda que se dedica a branquear cartos.

Jaber Martínez subliña que se trata dunha historia de “empoderamento feminino e superación persoal” polo valor que amosan as tres protagonistas. “A fazaña destas mulleres, que son quen de rachar co pasado para conquistar o seu futuro, fai que nos sintamos inevitablemente atraídos por elas e identificados coas súas decisións. Ademais xogamos visualmente cun imaxinario colectivo moi recoñecible en calquera parte do mundo: as fronteiras. Todos estes son compoñentes que a converten nunha historia universal”, tal como agrega.

José Amaral destaca, pola súa parte, a proxección internacional dos actores lusos que van participar. “Este proxecto captou o noso interese dende o primeiro momento, porque se trata dun *thriller* con tintes dramáticos, que posúe unha narrativa abraiante para o espectador, materializándose a conexión entre os dous países nese espazo fronteirizo convertido no centro da acción”, segundo engade.

Ademais da fronteira ourensá co país luso, a serie transita por outros espazos das provincias de Ourense e A Coruña, como a cidade termal, Santiago de Compostela e os concellos de Vedra e de Teo. Ao outro lado da fronteira, Motel Valkirias viaxa ata Montalegre, lugar onde se sitúa o motel protagonista desta ficción, e ata outras localizacións de grande importancia para a trama. En definitiva, Motel Valkirias quere converterse nun símbolo de unión entre Galicia e Portugal e nunha mostra da súa paisaxe, da súa arquitectura e da súa cultura. A serie aposta por caras coñecidas a nivel nacional e internacional como as actrices e actores María Mera, Maria João Bastos, Marina Mota ou Chechu Salgado, entre outros. Nesta rodaxe, as produtoras manifestan o gran esforzo que se está a facer para garantir as medidas de seguridade precisas ante a situación sanitaria actual marcada pola pandemia da covid-19.

**O potencial de Galicia e Portugal**

CTV e SPi –dúas das produtoras máis importantes de Galicia e Portugal, que contan cun equipo técnico e artístico de primeiro nivel– únense na aposta por unha estratexia de distribución internacional. Esta orientación empresarial xa foi probada con éxito por CTV en series galegas como *O sabor das margaridas* (CTV) ou *Auga Seca* (SPi). Agora, *Motel Valkirias* “quere seguir exportando ao mundo o potencial de Galicia, neste caso o da provincia de Ourense, e Portugal como escenario privilexiado para o desenvolvemento da produción audiovisual, tanto pola súa infraestrutura técnica e artística, como polas súas paisaxes e localizacións”, conclúen ambas produtoras.

***Microsite:*** [***https://www.ctv.gal/motel-valkirias-ouff***](https://www.ctv.gal/motel-valkirias-ouff)

*NOTA.- Inclúe fotografía do acto de presentación desta mañá e dossier da serie*

**Gabinete de Comunicación CTV/ Eva Fernández/ 981554407/ 698137890/** [eva@vialactea.es](mailto:eva@vialactea.es)